আন্তর্জাতিক জলদিবস। ২২ মার্চ। বিষয়টির গুরুত্বের কথা মাথায় রেখে প্রত্যেক বছরই দিনটির জন্য একটি ‘থিম’ ভাবা হয়। এবার জলদিবসের মূল ভাবনা— ‘ওয়াটার অ্যান্ড জব’। 
জল ও জীবিকা।
আশ্চর্যের যে, ভারতের সঙ্গে বাংলাদেশের জলচুক্তির কার্যকারণ অবশেষে ‘জীবিকা’র সঙ্গেই যুক্ত হয়ে পড়েছে ! নদীতে জল নেই। নদীর সঙ্গে যুক্ত মানুষের কাজও নেই। ১৯৯৬ সালে বামফ্রন্ট সরকার গঙ্গার জল নিয়ে বাংলাদেশের সঙ্গে চুক্তি করেছিল। সেটি ছিল জনতোষণী রাজনীতি। পরবর্তীকালে সেই রাজনীতি থেকে সরে আসেননি নরেন্দ্র মোদী বা মমতা বন্দ্যোপাধ্যায়। এখন তারই খেসারত গুনতে হচ্ছে কলকাতা বন্দরকে, রাজ্যের বেশ কয়েকটি জেলাকে, অগণিত কৃষককে।
যে নদী মরুপথে হারাল ধারা
গঙ্গার একমাত্র শাখানদী ভাগীরথী মুর্শিদাবাদের মিঠিপুরের কাছ থেকে ভাগ হয়ে আঁকাবাঁকা পথে সাগরে মিশেছে। এ নদীতে জলের পরিমাণ কমে গিয়েছে। বহরমপুরের ফরাসডাঙ্গায় নদীর বুকে চর দেখা দিয়েছে। শুধু তাই নয়, মুর্শিদাবাদের পিরোজপুর, খামরা ইত্যাদি অঞ্চলকে দেখলে মনে হয়, যেন কোনও মরুভূমির অংশ। 
কিন্তু কেন এমন অবস্থা হল? এর সমাধান কী? উত্তর খোঁজা জরুরি।
ভাগীরথীর জলহারা দশার জন্য ২১ বছর আগের ভারত-বাংলাদেশ জলচুক্তিকেই কাঠগড়ায় দাঁড় করানো যায়। অবশ্য শুধু জলচুক্তির দিকে আঙুল তুললেই হবে না। ১৯৭৩ সালের ২১ এপ্রিল ফরাক্কা ব্যারেজের আনুষ্ঠানিক উদ্বোধনের পর থেকেই ভাগীরথী শুখা মরসুমে গঙ্গার জল পেত না। কারণ, ভাগীরথীর উৎসমুখ ছিল গঙ্গার খাত থেকে চার ফুট উঁচুতে। শুধু বর্ষার মরসুমেই অতিরিক্ত জল ভাগীরথীতে ঢুকত। ক্যাপ্টেন লং সাহেব সেই কারণেই লিখেছিলেন— ‘দ্য কাশিমবাজার রিভার (অর্থাৎ, ভাগীরথী) ওয়াজ অলমোস্ট ড্রাই ইন জুন 
টু সেপ্টেম্বর’।
তবু তখন ভাগীরথী বেঁচে থাকত পাগলা, বাঁশলৈ, মাধবজানি, কালজানি, গুমানি, ময়ূরাক্ষী, অজয়, জলঙ্গি, চূর্ণি, দামোদরের স্রোতে। কিন্তু এই সব নদীর অধিকাংশই এখন বিপন্ন। শুখা মরসুমে এসব নদীখাতে আর জল থাকে না। আবার, ফরাক্কা ব্যারেজ তৈরি হওয়ার পর ছোটনাগপুর অঞ্চলের নদীগুলি ভাগীরথীতে তাদের বয়ে আনা জল ফেলতে পারে না। কারণ, ফিডার ক্যানেলের দৌলতে নদীগুলির মোহানা বন্ধ হয়ে গিয়েছে।
কোথাকার জল কোথায় গড়াল
প্রত্যক্ষ ও পরোক্ষভাবে ১৬টি রাজ্যের নিকাশিব্যবস্থা গঙ্গার সঙ্গে যুক্ত। গঙ্গার উপরের অববাহিকায় বহু বড় বাঁধ নির্মাণ করা হয়েছে। এ ছাড়াও উপরের অববাহিকার রাজ্যগুলি প্রচুর পরিমাণে সেচের জল তুলে নিচ্ছে গঙ্গা থেকে। নিম্ন অববাহিকায় শুখা মরসুমে মাটির তলার জল দ্রুত নেমে যাচ্ছে। যার ফলে কালীতলা, বাণীপুর, শেখালিপুরের মানুষকে চৈত্র-বৈশাখ মাসে নদীবক্ষে ৫ থেকে ১৬ ফুট মাটি কেটে পাম্পের সাহায্যে মাটির তলার জল তুলতে হচ্ছে।
এরপর রয়েছে গোদের উপর বিষফোড়ার মতো বাংলাদেশের সঙ্গে জলচুক্তি। চুক্তি অনুসারে, শুখা মরসুমে অর্থাৎ, ১ জানুয়ারি থেকে ৩১ মে পর্যন্ত ৪০ হাজার কিউসেক জল বাংলাদেশকে দিতে হয়। 
ভারত-বাংলাদেশের মধ্যে প্রথম জলচুক্তি স্বাক্ষরিত হয় ১৯৭৭ সালে। চুক্তি অনুযায়ী কলকাতা বন্দর যে পরিমাণ জল শুখা মরসুমে পাবে বলে ভাবা হয়েছিল, বাস্তবে তার অনেক কম জল পাচ্ছে। ১৯৪৮ থেকে ১৯৭৩ সালের প্রাপ্ত জলের গড় আর ১৯৭৭ সালের প্রাপ্ত জলের গড়ের মধ্যে ছিল বিস্তর পার্থক্য। কার্যত জলচুক্তির পাল্লায় পড়ে কলকাতা বন্দর তার প্রাপ্য জল থেকে বঞ্চিত হচ্ছে।
১৯৯৬ সালে জ্যোতি বসু ৩০ বছরের জন্য জলচুক্তি স্বাক্ষর করেছিলেন। এই চুক্তিতে গঙ্গায় প্রবাহিত জলকে সমান ভাগে ভাগ করে নেওয়ার প্রস্তাব করা হয়েছিল। ভাবনাটি বস্তুত সোনার পাথরবাটি। কারণ, ফিডার ক্যানেলের হেড রেগুলেটরে জলস্তরের উচ্চতা ছিল ১৮.১ মিটার। গঙ্গার নদীখাতে ৭.৮ মিটার জলস্তর 
না-থাকলে কোনওভাবেই ফিডার ক্যানেলে জল প্রবেশ করানো সম্ভব নয়। আবার জলস্তরের উচ্চতা ৪ মিটারের কম থাকলেও ‘আন্ডার স্লুইস’ দিয়ে বাংলাদেশে জল পাঠানো সম্ভব নয়। 
যে পথে ক্রমমুক্তি
১৯৯৬ সালে ভারত-বাংলাদেশ চুক্তি স্বাক্ষরিত হওয়ার সময় কলকাতা পোর্ট ট্রাস্ট, ফরাক্কা ব্যারেজ অথরিটি এবং কেন্দ্রীয় জল আয়োগের কোনও প্রস্তাবের উপরই গুরুত্ব দেওয়া হয়নি।
গঙ্গার জলের ঘাটতিতে ফরাক্কায় তাপবিদ্যুতের উৎপাদন কমে গিয়েছে, এমনটা নয়। তবে পরিবেশের উপর প্রভাব পড়েছে ব্যাপক হারে। হারিয়ে যাচ্ছে গঙ্গার শুশুক, আণুবীক্ষণিক উদ্ভিদ ও প্রাণী। ব্যাহত হচ্ছে ভাগীরথী নদীর সামগ্রিক জলজ বাস্তুতন্ত্র। নদীর জল কখনও বাড়লেও বাস্তুতান্ত্রিক এই ক্ষতি সহজে 
মেটবার নয়।
এই পরিস্থিতির মোকাবিলার জন্য বেশ কয়েকটি কাজ করা প্রয়োজন। অবিলম্বে বাংলাদেশের সঙ্গে জলচুক্তির বিষয়টি নতুন করে ভাবা দরকার। ভাগীরথীর উপনদীগুলিকে সংস্কার করতে হবে এবং দূষণমুক্ত রাখতে হবে। নদীর অববাহিকা জুড়ে সবুজের ব্যাপ্তি বাড়াতে হবে। পদ্মা ও ভাগীরথীর দোয়াব অঞ্চলে ভৌমজলের ব্যবহারের উপর রাশ টানতে হবে। রাজ্যগুলির মধ্যে গঙ্গার জল উত্তোলনের বিষয়ে নীতি প্রণয়ন করতে হবে।
এই ঘটনা থেকে শিক্ষা না-নিলে ভবিষ্যতে আমাদের জন্য আরও কঠিন দিন অপেক্ষা করে আছে। এর পরে যদি তিস্তার জল বাংলাদেশের সঙ্গে শুখা মরসুমে ভাগ করে নিতে হয়, তবে দক্ষিণবঙ্গের মতো উত্তরবঙ্গও শুখা মরসুমে তৃষ্ণা নিবারণের জল পাবে না !
■ আন্তর্জাতিক জলদিবসে জল ও জীবিকার কথা ভাবা হচ্ছে। ভাল কথা। ভাবা হচ্ছে সেই বিপুল সংখ্যক জলশ্রমিকের কথাও, যাঁরা কোনও ধরনের সুরক্ষার আওতায় নেই ! কিন্তু জলই যদি না-থাকে, জলসংক্রান্ত ‘কাজ’ই-বা থাকবে কী করে? আগামী দিনে এ রাজ্যের চাষবাসও তাই সুখে থাকবে না ! ভোট-রাজনীতিতে এই সংকটের উল্লেখ থাকে না কেন?
(লেখক বিশিষ্ট নদী-বিশেষজ্ঞ মতামত লেখকের নিজস্ব)